Τουλάδες Σερρών

Οι Τουλάδες είναι πρώην οικισμός στον σημερινό Δήμο Βισαλτίας της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν σε υψόμετρο 190 μέτρων στους βόρειους πρόποδες του Κερδυλίου όρους, σε απόσταση 2 χλμ. δυτικά από το Αηδονοχώρι Σερρών και 1,5 χλμ. ανατολικά από το σήμερα εγκαταλελειμμένο χωριό Αμυγδαλοχώρι Σερρών.

 Ιστορία 

 Οθωμανική περίοδος 
Κατά την περίοδο της Οθωμανικής Αυτοκρατορίας, ανήκε διοικητικά στον Καζά των Σερρών του Σαντζακίου των Σερρών του Βιλαετίου της Θεσσαλονίκης. Ο πληθυσμός του ήταν αμιγώς μουσουλμανικός, ενώ περιστοιχιζόταν από άλλα τουρκικά χωριά, όπως Ραχμανλή (Αμυγδαλοχώρι), Ινελή, Γιαννιλί, Σιντελή, Τζαμί, Τσατακλί και Ντρασλός.

Ο οικισμός αναφέρεται σε ιστορικές πηγές και με τις ονομασίες Τοφραλί, Ταουλάδες και Τολάδες. Στην «Εθνολογική Στατιστική των Βιλαετίων Θεσσαλονίκης και Μοναστηρίου» του Αθανάσιου Χαλκιόπουλου, που εκδόθηκε το 1910 στην Αθήνα, ο πληθυσμός του εκτιμάται σε 125 μουσουλμάνους. Σε υπολογισμούς που εξέδωσε το 1919 η Επιτελική Υπηρεσία του Ελληνικού Στρατού, προ του 1912 αναφέρονται 374 μωαμεθανοί.

 Σύγχρονη ιστορία 
Με το τέλος των Βαλκανικών Πολέμων, ο οικισμός περιήλθε στην ελληνική επικράτεια και κατά την ελληνική απογραφή του 1913 είχε πληθυσμό 374 κατοίκων. Το επόμενο διάστημα, οι κάτοικοι μετανάστευσαν στην Τουρκία. Σύμφωνα με τους στατιστικούς πίνακες του Ελληνικού Στρατού, έως τον Αύγουστο του 1915 ο οικισμός ήταν πλέον ακατοίκητος.

Την περίοδο του Μακεδονικού Μετώπου του Α΄ Παγκοσμίου Πολέμου, ο οικισμός αποτυπώθηκε χωρίς ονομασία σε βρετανικό στρατιωτικό χάρτη, σύμφωνα με τον οποίο το 1918 αποτελούνταν μόνο από ερείπια.

Το 1920 ο εγκαταλελειμμένος οικισμός προσαρτήθηκε στη νεοσυσταθείσα κοινότητα Αηδονοχωρίου της Υποδιοίκησης Νιγρίτης του Νομού Σερρών, μαζί με το χωριό Ινελή. Καταργήθηκε την ίδια χρονιά, καθώς δεν καταγράφηκε στην ελληνική απογραφή του 1920.

Το 1982 με το ΦΕΚ 21Α΄/24-2-1982, η θέση του πρώην οικισμού μετονομάστηκε σε Κουμαριά.

 Πληθυσμός 
ΑπογραφήΟνομασίαΚάτοικοιΆνδρεςΓυναίκεςΣύνολο1913Τουλάδες1951793741915Τουλάδες000

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Βισαλτίας